檢覆郟城旱田示同官及寄河南諸賢
作者：劉攽
朝代：宋

paragraphs: 昔歲歉無年，今夏仍荐饑。
罷民去南畝，賤價捐東菑。
籍籍道路間，餓者何纍纍。
藜藿不充腸，苶然旄與倪。
嗟我祿代耕，每食爲不怡。
徒懷仲由志，身賤那得施。
屬城上民訟，比牒皆苦詞。
奉詔實有無，百聞謝一窺。
星言說桑田，行與父老期。
觸熱不敢休，重趼寧告疲。
郊原赤如赭，秉穗無孑遺。
墾藝不可分，四旁生蒺藜。
流行誠代有，愚弱豈易欺。
附上亦有刑，殘下罪攸司。
鄙夫不忍此，告吏咸赦之。
庶茲咻噢恩，足以蘇惸嫠。
大農急經費，言利析毫釐。
二吾猶不足，一切寧謂宜。
國僑敏爭承，鄭邑用不危。
馮煖焚券書，田氏人若歸。
區區二小邦，兩士能若斯。
當官在必行，匪石安可移。
諸公悉吾友，此志良弗非。
當令徇路人，一聽狂者詩。